Predkladacia správa

Minister zahraničných vecí SR Ján Kubiš uskutočnil v dňoch 18. – 20. apríla 2007 pracovnú návštevu Washingtonu, USA. Cieľom návštevy bolo prerokovať s predstaviteľmi administratívy a Kongresu USA aktuálne zahraničnopolitické otázky a zhodnotiť vzájomné vzťahy medzi SR a USA s dôrazom na posúdenie možností postupu v záujme čo najskoršieho riešenia otázky vízového režimu uplatňovaného zo strany USA voči občanom SR. Dňa 18.4.2007 rokoval s ministerkou zahraničných vecí USA Condoleezzou Rice, neformálne sa stretol s poradkyňou prezidenta a riaditeľkou pre európske záležitosti Rady pre národnú bezpečnosť USA J. Ansley a absolvoval rozhovory s členmi Snemovne reprezentantov Kongresu USA R. Wexlerom (Demokrat, Florida), L. Sanchezovou (Demokratka, Kalifornia), J. Shimkusom (Republikán, Illinois) a Alcee L. Hastingsom (Demokrat, Florida). Ján Kubiš sa ďalej stretol s analytikom prestížnej washingtonskej mimovládnej organizácie Heritage Foundation J. Carafanom, ktorý sa venuje otázkam modernizácie Bezvízového programu USA. Absolvoval tiež pracovný obed s členmi správnej rady združenia Priatelia Slovenska (Friends of Slovakia). Súčasťou programu bola aj pracovná večera s ministrom zahraničných vecí Českej republiky K. Schwarzenbergom za účasti štátneho podtajomníka MZV USA pre európske a euroázijské záležitosti D. Frieda.

Pracovná návšteva ministra J. Kubiša vo Washingtone bola vhodne načasovaná a splnila svoj účel. Rokovania s predstaviteľmi administratívy a členmi Kongresu potvrdili pokračujúcu vysokú úroveň vzájomných vzťahov a partnerstvo medzi našimi krajinami. Osobitne bola ocenená spolupráca na pôde BR OSN. Výmena názorov prispela k lepšiemu poznaniu a chápaniu pozícií k najaktuálnejším zahraničnopolitickým otázkam, vrátane situácie na Blízkom východe, Darfúre, Iráne a ďalších. Dominujúcimi témami rozhovorov bolo riešenie budúceho statusu Kosova a otázka vízového režimu uplatňovaného zo strany USA voči občanom SR. Predstavitelia USA sa zaujímali o našu pozíciu a hodnotenie viacerých aspektov spojených s hľadaním riešenia budúceho postavenia Kosova a v ďalšom procese budú so SR úzko spolupracovať. 

Úprava vízovej legislatívy v USA tak, aby modifikácia Bezvízového programu USA umožnila vstup krajín strednej a východnej Európy vrátane Slovenska doň, má pokračujúcu silnú podporu vlády USA a stretnutia s predstaviteľmi administratívy predstavovali príležitosť opätovne zdôrazniť význam tejto otázky pre SR. Rokovania s členmi Kongresu boli z tohto pohľadu mimoriadne dôležité. Aktívna spoločná vysvetľovacia kampaň všetkých zainteresovaných štátov a práca s Kongresom zostáva naďalej kľúčovou.